Zmluva o kontrole a servise č. ....../2013
uzatvorená podľa § 536 a nasl. a § 591 a nasl. Obchodného zákonníka
 
medzi

objednávateľom:	Generálna prokuratúra Slovenskej republiky
			sídlo:		Štúrova 2, 812 85 Bratislava
			IČO:		166 481
			číslo účtu:	7000004038/8180
			banka:		Štátna pokladnica
			zastúpený:	JUDr. René Vanek
					prvý námestník generálneho prokurátora Slovenskej republiky

			(ďalej len „objednávateľ“)
a

vykonávateľom:	................................
			sídlo:		........................................
			IČO:		......................
			zápis v OR:	Okresný súd .........................., odd.: ............. vl. č.: ...............
			Licencia na prevádzkovanie Technickej služby č.: ................................
			DIČ:		..................................
			IČ DPH:	..................................
			číslo účtu:	..................................
			banka:		...................................
			zastúpený:		....................................

			(ďalej len „vykonávateľ“)

I.
Vymedzenie niektorých pojmov

Na účely tejto zmluvy sa rozumie
a)	špecifikácia hlavných prvkov systému: riadiace jednotky, ovládacie a signalizačné zariadenia, rozširovacie a kontrolné moduly, prvky slúžiace na detekciu a monitorovanie stavov, zdrojové časti, komunikačné zariadenia a pod., 
b)	nevyhnutnými podmienkami prevádzkovania požiadavky pre užívanie systému určené zhotoviteľom, ktoré je vzhľadom k vlastnostiam systému alebo jeho súčasti a vzhľadom k jeho umiestneniu alebo prostrediu, v ktorom je umiestnený, nevyhnutné dodržať pre riadny chod systému, najmä zabezpečenie určitých fyzikálnych vlastností prostredia,
c)	povereným zástupcom fyzická osoba, z konania ktorej je viazaná osoba, v mene ktorej koná a ktorej oprávnenie konať vyplýva najmä z udelenej plnej moci, z vnútorných predpisov alebo poverenia pri prevádzkovaní podniku; pričom osoba v mene ktorej sa koná je z konania povereného zástupcu viazaná, aj keď druhá strana nemohla vedieť, že konajúca osoba na to nie je oprávnená,
d)	prevádzkovou knihou sústava záznamov o stave systému a o výkonoch na ňom vykonaných, ktoré sú obsiahnuté spravidla na zviazaných hárkoch v písomnej forme,
e)	servisom výkony za účelom odstránenie vád systému, najmä oprava a úprava systému, vrátane jeho nastavenia; servisom podľa tejto zmluvy nie je servis vykonávaný na základe prevzatej záruky za akosť,
f)	službou každý jednotlivý výkon, ktorý je vykonávateľ podľa tejto zmluvy povinný dodať objednávateľovi,
g)	sprievodnou dokumentáciou systému sústava dokladov týkajúcich sa systému, zahrňujúcich najmä návod na obsluhu systému, prevádzkovú knihu, projektovú dokumentáciu, doklady o revíziách, kontrolách a skúškach, doklady o overení zhody, zmluvu o dielo, zmluvu o kontrole a servise, ak osobitný predpis neustanovuje aj iné doklady. Sprievodná dokumentácia sa odovzdáva pri podpise protokolu o odovzdaní systému.
h)	systémom sústava identifikovaná v čl. II ods. 1,
i)	zaškolenou osobou fyzická osoba, spravidla zamestnanec alebo blízka osoba objednávateľa, ktorá bola vykonávateľom zaškolená v oblasti činnosti systému, jeho prevádzky, opravy, kontroly a skúšky, predovšetkým v rozsahu súvisiacich technických predpisov a technických noriem,
j)	zmluvou o dielo zmluva, ktorou sa vykonávateľ zaviazal objednávateľovi alebo jeho právnemu predchodcovi dodať systém.

II. 
Všeobecné ustanovenia

1.	Objednávateľ je vlastníkom  systému poplachových systémov : elektronické zabezpečovacie a tiesňové systémy ( EZS/TPS ), sledovacie systémy CCTV a Systém kontroly vstupov ( Access Control).

2.	Systémy sa nachádzajú v priestoroch Generálnej prokuratúry SR  na adresách:
      Štúrova ul. č. 2, Bratislava.
      Kvetná ul. č. 13, Bratislava
      Senická ul., Bratislava

3.	Neoddeliteľnou prílohou tejto zmluvy bude špecifikácia objektu a ceny za výkon kontrolnej činnosti, ktorá bude tvoriť prílohu č. 2, v ktorej zmluvné strany určia najmä 
a)	umiestnenie objektu, v ktorom sa nachádza systém, s uvedením adresy objektu, prípadne iného signifikantného znaku, ktorý umožní jeho jednoznačné vymedzenie,
b)	smernú vzdialenosť objektu od prevádzky vykonávateľa, ak je objekt umiestnený mimo územia Bratislavy,
c)	označenie systému, druh systému a špecifikácie hlavných prvkov systému.

III.
Predmet zmluvy

1.	Touto zmluvou sa vykonávateľ zaväzuje v mieste plnenia (čl. II ods. 2) pre objednávateľa opakovane vykonávať služby za účelom kontroly systému a v prípade potreby služby za účelom servisu systému podľa ods. 2. 

2.	Neoddeliteľnou prílohou tejto zmluvy budú revízne, kontrolné, servisné a iné podmienky, ktoré budú tvoriť prílohu č. 1, v ktorých zmluvné strany určia najmä
a)	druh, obsah a rozsah služby,
b)	podmienky pre vykonanie služby s uvedením periodicity vykonávania, spôsob určenia termínu vykonávania, ak ide o službu, ktorá sa má vykonávať opakovane, alebo podmienky pre nástup na vykonanie služby, ak ide o službu, ktorá sa má vykonať v prípade potreby,
c)	spôsob ukončenia služby,
d)	iné podmienky, ktoré sú pre danú službu rozhodujúce.

3.	Objednávateľ sa zaväzuje platiť vykonávateľovi za vykonané služby cenu dohodnutú touto zmluvou.
  
IV.
Cena

1.	Výška ceny za jednotlivé druhy poskytovaných služieb a spôsob jej určenia budú uvedené v špecifikácii objektu a ceny za výkon kontrolnej činnosti, ktorá bude tvoriť prílohu č. 2  a kontrolných a servisných podmienkach, ktoré budú uvedené v prílohe č. 1. K cenám uvedeným v prílohách sa pripočíta DPH v sadzbe platnej pri dodaní služby.

2.	Po dodaní služby vyhotoví vykonávateľ faktúru s lehotou splatnosti 30 dní odo dňa doručenia faktúry objednávateľovi. Faktúra musí okrem náležitostí podľa zákona č. 224/2004 Z.z. v platnom znení o dani z priadnej hodnoty obsahovať aj číslo zmluvy, na základe ktorej sa poskytlo plnenie. Ak faktúra nemá náležitosti podľa predchádzajúcej vety, má objednávateľ právo ju vrátiť do uplynutia lehoty splatnosti vykonávateľovi na opravu alebo doplnenie.

3.	Cena je splatná na účet vykonávateľa, ktorý je uvedený v záhlaví tejto zmluvy.

4.	Zmluvné strany sa dohodli, že 
a)	cenu môže vykonávateľ jednostranne zvýšiť písomným oznámením doručeným odberateľovi, ak zo zmenenej právnej úpravy alebo z vývoja technológie vyplýva nevyhnutnosť iných podmienok poskytovania služieb ako boli dohodnuté a tieto zmenené podmienky sú spojené s vyššími nákladmi, 
b)	cenu vykonávateľ každoročne upraví o mieru inflácie vyhlásenej Štatistickým úradom Slovenskej republiky, pričom nová cena bude platná od písomného doručenia jej úpravy objednávateľovi.

V.
Povinnosti objednávateľa

1.	Objednávateľ je povinný poskytnúť vykonávateľovi súčinnosť potrebnú na poskytnutie služby. Za tým účelom je objednávateľ povinný v čase určenom podľa tejto zmluvy na poskytnutie služby najmä 
a)	umožniť vykonanie služby,
b)	umožniť bezpečný a voľný prístup k súčastiam systému, sprístupnením všetkých priestorov, v ktorých sú umiestnené súčasti systému,  
c)	v prípade potreby bezplatne poskytnúť vykonávateľovi technické pomôcky potrebné pre bezpečný prístup k súčastiam systému, ktoré sa nachádzajú na ťažko dostupných miestach, 
d)	umožniť výkon prác súvisiacich s poskytnutím služby aj mimo času ustanoveného pracovného času,
e)	vytvoriť vykonávateľovi pracovné podmienky vhodné pre poskytnutie služby,
f)	zabezpečiť účasť svojho povereného zástupcu alebo zaškolenej osoby pri poskytovaní služby, ktorá bude zároveň poznať prevádzkové podmienky objektu
g)	zabezpečiť dostupnosť sprievodnej dokumentácie systému.
h)	zabezpečiť bezplatne parkovacie miesto pre servisný automobil v čase výkonu služby

2.	Ak objednávateľ v rozpore s ods. 1 písm. b) neumožní vykonávateľovi prístup k súčastiam systému, vykonávateľ vykoná službu v rozsahu, v akom je to možné. Ak z tohto dôvodu nie je možné službu vykonať vôbec, má sa za to, že objednávateľ neumožnil vykonanie služby. Vykonávateľ nezodpovedá za vady alebo za škody, ktoré v dôsledku toho vzniknú. 

3.	Objednávateľ je povinný výsledok vykonanej služby prevziať a potvrdiť vykonanie služby zo strany vykonávateľa v prevádzkovej knihe alebo na osobitnom tlačive, spôsobom podľa tejto zmluvy. 

4.	Objednávateľ je povinný v záujme predĺženia životnosti systému a za účelom predchádzania vzniku škodám na zdraví a na majetku
a)	prevádzkovať systém spôsobom uvedeným v návode na obsluhu,
b)	prevádzkovať systém v súlade s príslušnými technickými predpismi a technickými normami, o ktorých bol a zaškolená osoba poučená,
c)	zabezpečiť, aby pri prevádzkovaní systému boli dodržané nevyhnutné podmienky prevádzkovania, 
d)	zabezpečiť trvalú prevádzku systému zaškolenou osobou, ktorá postupuje podľa pokynov na obsluhu od vykonávateľa a vedie záznamy v prevádzkovej knihe,
e)	zabezpečiť riadne vedenie sprievodnej dokumentácie systému,
f)	bez zbytočného odkladu oznámiť vykonávateľovi vadu systému a zabezpečiť náhradné opatrenia z hľadiska bezpečnosti objektu, ak systém nie je prevádzkyschopný, až do odstránenia vady.

5.	Objednávateľ sa zaväzuje oznámiť vykonávateľovi akékoľvek stavebné zmeny alebo zmeny technológie za účelom zváženia opatrení potrebných pre prevádzkyschopnosť systému. Objednávateľ takisto oznámi vykonávateľovi krátkodobé alebo trvalé vyradenie systému z prevádzky, jeho demontáž alebo prevod tretej osobe. 

6.	Objednávateľ nesmie bez súhlasu vykonávateľa manipulovať so systémom inak ako je uvedené  v ods. 4, najmä nesmie zo systému odstrániť, ani do neho pridať, žiadne súčasti.

VI.
Povinnosti vykonávateľa

1.	Vykonávateľ je povinný poskytnúť službu s vynaložením odbornej starostlivosti s prihliadnutím na druh, čas, miesto a rozsah služby, ako aj na stav, v akom sa nachádza systém v čase  poskytovania služby. Pod vynaložením odbornej starostlivosti sa rozumie najmä vykonanie služby v rozsahu a spôsobom ustanoveným touto zmluvou a príslušnými technickými predpismi a technickými normami. 

2.	Ak je súčasťou poskytnutej služby vykonanie kontroly, je vykonávateľ povinný ju vykonať  nestranným spôsobom a zistený stav opísať v príslušnom doklade. Ak z kontrolných zistení vyplynie potreba poskytnúť aj iný druh služby je vykonávateľ povinný túto skutočnosť oznámiť objednávateľovi. 

3.	Vykonávateľ je povinný všetky zásahy do systému poznačiť v prevádzkovej knihe alebo v inom príslušnom doklade, prípadne vyznačiť zmenu v projektovej dokumentácii. 

VII.
Zodpovednosť za vady

1.	Vykonávateľ zodpovedá za vady, ktoré má vykonaný servis pri jeho prevzatí objednávateľom. Objednávateľ je povinný tieto vady vytknúť pri preberaní výsledku servisu. Vykonávateľ je povinný pristúpiť k ich odstráneniu bez zbytočného odkladu a je povinný ich odstrániť v primeranej lehote vzhľadom k povahe vád. Vykonávateľ odstráni vady dodaním náhradnej súčasti za vadnú súčasť, dodaním chýbajúcej súčasti, alebo opravou súčasti.

2.	Na dodané súčasti systému sa vzťahuje záruka poskytnutá ich výrobcom alebo dodávateľom.

3.	Záruka za akosť prevzatá zmluvou o dielo nie je ustanovením ods. 1 a 2 dotknutá. 

VIII.
Zabezpečenie záväzkov a náhrada škody

1.	Ak je objednávateľ v omeškaní s platením odplaty, môže od neho vykonávateľ požadovať zmluvnú pokutu vo výške 0,03 % z dlžnej sumy denne až do jej zaplatenia.

2.	Objednávateľ môže od vykonávateľa žiadať zaplatiť zmluvnú pokutu vo výške 9,96 EUR za každú hodinu omeškania, ak nenastúpi na výkon služby v lehote určenej touto zmluvou.

3.	Dotknutá zmluvná strana môže od druhej zmluvnej strany žiadať zaplatiť zmluvnú pokutu vo výške 3.300,- EUR, ak druhá zmluvná strana poruší ustanovenie čl. X tejto zmluvy. 

4.	Vykonávateľ zodpovedá len za škodu vzniknutú zavineným porušením povinnosti z tejto zmluvy. Zodpovednosti sa zbaví, ak preukáže, že škodu nezavinil, alebo že škoda vznikla v dôsledku okolností vylučujúcich zodpovednosť. 

IX.
Trvanie a zánik zmluvy

1.	Zmluva je dohodnutá na určitý čas od 1.1.2014 do 31.12.2014. Ak sa zmluvné strany nedohodnú písomne inak, zmluva môže zaniknúť len dohodou, výpoveďou alebo odstúpením od zmluvy z dôvodov uvedených v tejto zmluve.

2.	Výpoveď môže dať ktorákoľvek zo zmluvných strán aj bez uvedenia dôvodu. Výpoveď musí byť písomná a doručená druhej strane. Ak je daná výpoveď, zanikne zmluva uplynutím výpovednej doby, ktorá je trojmesačná a začína plynúť od prvého dňa mesiaca nasledujúceho po mesiaci, v ktorom bola výpoveď doručená.

3.	Vykonávateľ môže od tejto zmluvy odstúpiť, ak 
a)	objednávateľ neumožní vykonanie služby v termíne určenom na základe tejto zmluvy a ani v náhradnom termíne určenom vykonávateľom,
b)	objednávateľ neuhradí splatnú faktúru najneskôr do jedného mesiaca od jej splatnosti. 

4.	Odstúpením od zmluvy nie sú dotknuté nároky vykonávateľa vzniknuté pred doručením odstúpenia. 

X.
Utajovanie informácií

1.	Zmluvné strany sa zaväzujú zachovávať mlčanlivosť o skutočnostiach ktoré sú súčasťou obchodného tajomstva druhej strany, o dôverných informáciách sprístupnených v rámci rokovania o uzavretí zmluvy  alebo v rámci plnenia zmluvy a bez písomného súhlasu druhej zmluvnej strany sa zaväzujú zachovávať mlčanlivosť najmä 
a)	o technickom riešení systému,
b)	o prevádzkových a priestorových pomeroch objednávateľa,
c)	o osobných údajoch fyzických osôb sprístupnených na základe plnenia záväzkov z tejto zmluvy.

2.	Povinnosť zachovávať mlčanlivosť podľa ods. 1 jestvuje počas trvania zmluvy, ako aj po jej skončení.

XI.
Voľba práva

1.	Zmluvné strany sa dohodli, že právny vzťah z tejto zmluvy sa bude spravovať právnym poriadkom Slovenskej republiky. 

2.	Podľa § 262 ods. 1 Obchodného zákonníka sa zmluvné strany dohodli, že záväzkový vzťah vzniknutý touto zmluvou, vrátane zabezpečenia záväzkov, sa bude spravovať Obchodným zákonníkom

XII.
Záverečné ustanovenia

1.	Zmluvné strany sa zaväzujú vzájomne si oznamovať všetky zmeny rozhodujúcich skutočností, ktoré môžu mať vplyv na plnenie záväzkov z tejto zmluvy. 

2.	Neoddeliteľnými prílohami tejto zmluvy budú
a)	špecifikácia objektu a ceny za výkon kontrolnej činnosti (revízie a kontroly), ktoré budú tvoriť prílohu č. 2
b)	kontrolné a servisné podmienky, ktoré budú uvedené v prílohe č. 1

3.	Na právny vzťah vzniknutý z tejto zmluvy sa vzťahujú obchodné podmienky vykonávateľa. Vykonávateľ oboznámil objednávateľa so svojimi obchodnými podmienkami a jeden exemplár obchodných podmienok bol objednávateľovi odovzdaný pri podpise tejto zmluvy. Objednávateľ vyhlasuje, že obchodné podmienky vykonávateľa obdržal a sú mu známe. 

4.	Práva a povinnosti zmluvných strán výslovne neupravené touto zmluvou a obchodnými podmienkami vykonávateľa, sa spravujú ustanoveniami Obchodného zákonníka.

5.	Meniť a dopĺňať túto zmluvu je možné len písomnými dodatkami podpísanými oboma zmluvnými stranami, ak táto zmluva neustanovuje inak. To isté platí aj o zmene kontrolných a servisných podmienok. 

6.	Zmluva sa vyhotovuje v štyroch rovnopisoch. Tri rovnopisy obdrží objednávateľ, jeden rovnopis vykonávateľ. 

7.	Zmluva nadobúda platnosť dňom podpisu obidvomi účastníkmi. Účinnosť nadobúda dňom nasledujúcim po dni zverejnenia v Centrálnom registri zmlúv vedenom pri Úrade vlády Slovenskej republiky.  

8.	Zmluvné strany si zmluvu pred jej podpisom prečítali, je pre nich určitá a zrozumiteľná a vyjadruje ich slobodnú a vážnu vôľu. Na znak súhlasu ju vlastnoručne podpisujú. 

V Bratislave dňa ...................................	V Bratislave dňa ...................................	

Vykonávateľ:	
Objednávateľ:	

...................................................
	...................................................
   Generálna prokuratúra Slovenskej republiky
                        JUDr. René Vanek
       prvý námestník generálneho prokurátora